Hans Scholl

Hans Fritz Scholl (22. september 1918 – 22. veebruar 1943) oli natsionaalsotsialistliku Saksamaa vastu tegutsenud ühenduse Valge Roos asutajaliige ja juht. 

Scholl oli lapsena kuulunud Hitlerjugendi ridadesse, kuid kiiresti pettunud selle tõekspidamistes. Hiljem õppis ta Müncheni ülikoolis meditsiini. 

Viibides sõjaväes kohustuslikul meditsiinipraktikal, oli ta šokeeritud nähes, kui ebainimlikult käitusid Saksa sõdurid juutidega.

1942. aasta suvel asutas ta koos sõpradega vastupanuliikumise grupi Valge Roos, mille tegevuse peamiseks sisuks sai kodumaa üldsuse teavitamine natsistliku režiimi kuritegudest. Organisatsiooni tegevus väljendus eeskätt riigikorda kritiseerivate grafitite ja lendlehtede levitamises.

Hans Scholl arreteeriti koos õde Sophiega 18. veebruaril 1943, kui ta levitas Müncheni ülikooli hoones lendlehti. 

Teda süüdistati kodumaa reetmises ning ta giljotineeriti juba mõni tund pärast kohtuotsuse väljakuulutamist. Ta oli üks väheseid sakslasi, kes osutas vastupanu natsionaalsotsialistlikule režiimile teise maailmasõja päevil.

Kategooria:Saksamaa inimesed
Kategooria:Sündinud 1918
Kategooria:Surnud 1943